Uznesenie Európskeho parlamentu z 15. marca 2007 o útoku na Galinu Kozlovovú



Úradný vestník 301 E , 13/12/2007 S. 0262 - 0263



P6_TA(2007)0087 Útok na Galinu Kozlovovú Uznesenie Európskeho parlamentu z 15. marca 2007 o útoku na Galinu Kozlovovú Európsky parlament, - so zreteľom na svoje predchádzajúce uznesenie z 12. mája 2005 o Marijskej republike [1], na svoje ďalšie uznesenia o Rusku, najmä na uznesenie z 13. decembra 2006 o samite EÚ - Rusko, ktorý sa konal 24. novembra 2006 v Helsinkách [2] a na uznesenie z 25. októbra 2006 o vzťahoch medzi EÚ a Ruskom po zavraždení ruskej novinárky Anny Politkovskej [3] a na správu o vzťahoch EÚ - Rusko prijatú dňa 26. mája 2005 [4], - so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na druhej strane, ktorá nadobudla platnosť 1. decembra 1997 [5], - so zreteľom na Európsky dohovor o ochrane ľudských práv a základných slobôd, najmä na jeho článok 10, - so zreteľom na Európsku chartu o regionálnych alebo menšinových jazykoch, ktorú Ruská federácia podpísala 10. mája 2001, - so zreteľom na ústavu Marijskej republiky (Marijsko), v ktorej je marijský jazyk uznaný za jeden zo štátnych jazykov, a na zákon o jazykových otázkach z roku 1995, podľa ktorého je Marijsko mnohonárodnostnou republikou a všetci jeho občania majú bez ohľadu na ich etnický pôvod právo na zachovanie a rozvoj svojho materinského jazyka a kultúry, - so zreteľom na vierohodné správy ruských a medzinárodných mimovládnych organizácií o stálom porušovaní ľudských práv a o nezrovnalostiach v Marijsku, - so zreteľom na prebiehajúce rozhovory medzi EÚ a Ruskom o ľudských právach, menšinách a základných slobodách, - so zreteľom na článok 103 ods. 4 rokovacieho poriadku, A. keďže Galina Kozlovová, členka správnej rady marijskej národnej organizácie Mari Ušem, redaktorka literárneho časopisu Ontšõko a manželka Vladimíra Kozlova, predsedu marijskej rady, bola dňa 25. januára 2007 brutálne napadnutá a utrpela zranenia hlavy s otrasom mozgu a silnými bolesťami hlavy, závratmi a poruchami zraku, B. keďže podľa organizácie Mari Ušem tento útok nemohol byť obyčajným pokusom o lúpež, C. keďže útok na pani Kozlovovú nasledoval po sérii útokov na aktivistov a novinárov v Marijsku vrátane zabitia troch novinárov v roku 2001, po útoku na Vladimíra Kozlova dňa 4. februára 2005 a po útoku na bývalú hlavnú predstaviteľku marijského hnutia Ninu Maximovovú, D. keďže v októbri 2006 sa Vladimir Kozlov s optimizmom vyjadroval o budúcnosti jeho organizácie, keď uviedol, že už viac ako rok sa žiaden marijský aktivista v oblasti menšinových práv nestal terčom útoku, avšak teraz sa tento údajne priateľskejší prístup k organizácii Mari Ušem úplne zmenil, E. keďže miestna a federálna vláda nepodnikli primerané kroky na vydanie páchateľov spravodlivosti a na zaistenie bezpečnosti novinárov a zabezpečenie nezávislosti médií, F. keďže opozičné médiá a tlač, ak chcú vykonávať svoju prácu slobodne, sú vystavené značným ťažkostiam, a preto napríklad niekoľko opozičných denníkov sa môže vydávať len mimo Marijska, G. keďže jednotlivci, ktorí patria k marijskej menšine, sú vystavení značným ťažkostiam pri vzdelávaní v ich rodnej reči, keďže stredné ani vyššie vzdelávanie v marijskom jazyku nie je dostupné, 1. rozhodne odsudzuje útok na Galinu Kozlovovú, po ktorom doteraz nedošlo k žiadnym obvineniam a dokonca ani k zatknutiam, a pretrvávajúce obťažovanie a útoky na aktivistov, vedúcich predstaviteľov kultúry a nezávislých novinárov v Marijsku; a žiada federálne a miestne orgány, aby vydali páchateľov týchto činov spravodlivosti a zabezpečili dodržiavanie slobody prejavu; 2. je presvedčený, že mnohonárodnostný charakter Ruskej federácie prispieva vo veľkej miere ku kultúrnej a jazykovej rozmanitosti Európy a je javom, na ktorý sú všetci občania Ruskej federácie právom hrdí, a ktorý by sa mal zachovať v prospech všetkých Európanov; 3. žiada federálne a miestne súdne orgány o rýchle, ucelené a nezávislé vyšetrenie útokov na pani Kozlovovú a ďalších podobných prípadov; 4. vyzýva vládu Marijska, aby okamžite zastavila politické odvety a zastrašovanie namierené proti opozičným štátnym úradníkom, a aby upustila od neprimeraného politického zasahovania do vecí týkajúcich sa vzdelávacích a kultúrnych inštitúcií; 5. vyzýva miestne a federálne orgány, aby dodržiavali svoje záväzky vyplývajúce z medzinárodného práva, a aby podnikli primerané kroky, ktorými by umožnili praktické vykonávanie ustanovení ústavy a právnych predpisov týkajúcich sa zachovania a rozvoja menšinových jazykov a kultúry, s osobitným dôrazom na poskytovanie kvalitného vzdelania v materinskom jazyku na všetkých úrovniach, čím by sa zabezpečilo rovnocenné postavenie marijského a ruského jazyka v celom Marijsku; 6. vyzýva Komisiu, aby v rámci pravidelného dialógu EÚ - Rusko o ľudských právach a na blížiacom sa samite EÚ - Rusko predložila otázku ugrofínskych menšín v Rusku, vrátane obáv týkajúcich sa situácie v Marijsku; 7. vyzýva Komisiu, aby začlenila programy zamerané na ugrofínske a iné menšiny do rámca spolupráce EÚ - Rusko v oblasti kultúry a vzdelávania; 8. poveruje svojho predsedu, aby toto uznesenie postúpil Rade, Komisii a vládam Ruskej federácie a Marijskej republiky. [1] Ú. v. EÚ C 92 E, 20.4.2006, s. 409. [2] Prijaté texty, P6_TA(2006)0566. [3] Prijaté texty, P6_TA(2006)0448. [4] Ú. v. EÚ C 117 E, 18.5.2006, s. 235. [5] Ú. v. ES L 327, 28.11.1997, s. 1. --------------------------------------------------